b'\n_START_ARTICLE_\nMaria Anna av Polen og Sachsen\n_START_SECTION_\nBakgrunn\n_START_PARAGRAPH_\nMaria Anna var datter av Friedrich August II, kurfyrste av Sachsen og senere konge av Polen, og den \xc3\xb8sterrikske erkehertuginnen Maria Josepha av \xc3\x98sterrike (datter av Josef I av Det tysk-romerske rike). Hun var en slektning av August II av Polen, og hadde til sammen 14 s\xc3\xb8sken, deriblant kurfyrsten Friedrich Christian av Sachsen og den franske tronf\xc3\xb8lgeren Maria Josepha Carolina av Sachsen.\n_START_SECTION_\nKurfyrstinne\n_START_PARAGRAPH_\nI 1747 giftet Maria Anna seg med den bayerske kurfyrsten Maximilian III Josef av Bayern. Ekteskapet ble barnl\xc3\xb8st, og da Maximilian III d\xc3\xb8de i 1777 d\xc3\xb8de ogs\xc3\xa5 den gammelbayerske adelsslekten Wittelsbach ut._NEWLINE_Maria Annas historiske betydning \xc3\xb8kte spesielt etter ektemannens d\xc3\xb8d. Hun forhandlet frem en avtale med Fredrik II av Preussen, som sikret Bayerns uavhengighet fra \xc3\x98sterrike og s\xc3\xb8rget for at huset Wittelsbach fikk rettighetene til tronen i Bayern, gjennom Palatinatet Birkenfeld-Zweibr\xc3\xbccken._NEWLINE_Maximilian IIIs etterf\xc3\xb8lger som kurfyrste i Bayern, Karl Theodor av Bayern, hadde ingen slektsmessige forhold i Bayern, og fortsatte med \xc3\xa5 avst\xc3\xa5 Niederbayern til \xc3\x98sterrike. Det ble inng\xc3\xa5tt en hemmelig avtale mellom \xc3\x98sterrike og Josef II av Det tysk-romerske rike om at Karl Theodor skulle bli tildelt de \xc3\xb8sterrikske Nederlandene i n\xc3\xa6rheten av hertugd\xc3\xb8mmet J\xc3\xbclich og hertugd\xc3\xb8mmet Berg mot at han avstod Niederbayern til \xc3\x98sterrike._NEWLINE_Disse planene slo feil under den bayerske tronf\xc3\xb8lgekrigen i 1778. Maria Anna tok kontakt med Fredrik II av Preussen som truet med krig mot b\xc3\xa5de Bayern og \xc3\x98sterrike, dersom \xc3\x98sterrike gjorde alvor av sine planer. Josef II fryktet en ny krig mot Preussen, og la planene d\xc3\xb8de. Som et resultat av dette skapte Fredrik det s\xc3\xa5kalte F\xc3\xbcrstenbund i 1785._NEWLINE_Maria Anna tilbragte resten av hennes liv i slottet F\xc3\xbcrstenried, og n\xc3\xb8t stor respekt hos den bayerske befolkningen s\xc3\xa5vel som hos arvingene innenfor Zweibr\xc3\xbccken-grenen hos huset Birkenfeld \xe2\x80\x93 hertug Karl II August av Zweibr\xc3\xbccken og hans bror Maximilian I av Bayern, som til slutt ble Karl Theodors etterf\xc3\xb8lger i 1799._NEWLINE_Maria Anna ble bisatt i Teatinerkirken i M\xc3\xbcnchen.'